b'\n_START_ARTICLE_\nYhden naisen hautajaiset\n_START_SECTION_\nTuotanto\n_START_PARAGRAPH_\nTiilikainen vastaa p\xc3\xa4\xc3\xa4asiassa kaikista albumin kappaleiden s\xc3\xa4vellyksist\xc3\xa4 ja sanoituksista, lukuun ottamatta kappaleita \xe2\x80\x9dLasitytt\xc3\xb6\xe2\x80\x9d (s\xc3\xa4vellys Tiilikainen, Matti Mikkola, Timo K\xc3\xa4m\xc3\xa4r\xc3\xa4inen) ja \xe2\x80\x9dMagnum opus\xe2\x80\x9d (s\xc3\xa4vellys Tiilikainen, Mikkola). Tiilikaisen mukaan albumin sanoitukset k\xc3\xa4sittelev\xc3\xa4t \xe2\x80\x9dennen kaikkea selviytymist\xc3\xa4\xe2\x80\x9d. Niiss\xc3\xa4 k\xc3\xa4sitell\xc3\xa4\xc3\xa4n my\xc3\xb6s parisuhdetta, yksin\xc3\xa4isyytt\xc3\xa4, syrj\xc3\xa4ytymist\xc3\xa4, p\xc3\xa4ihdeongelmia sek\xc3\xa4 kuolemaa ja sen pelkoa._NEWLINE_Albumin on tuottanut Matti Mikkola. Albumin kappaleiden taustat soittavat sama kokoonpano kuin Ellipsin keikoilla: Sami Kuoppam\xc3\xa4ki (rummut), Juho Kanervo (basso), Timo K\xc3\xa4m\xc3\xa4r\xc3\xa4inen (kitarat), Janne Puurtinen (koskettimet) ja Markus Pajakkala (puhaltimet).\n_START_SECTION_\nSinglet\n_START_PARAGRAPH_\nAlbumin ensimm\xc3\xa4inen single \xe2\x80\x9dMaailma on rikki\xe2\x80\x9d julkaistiin 18. tammikuuta 2019. Kappale nousi ensimm\xc3\xa4isell\xc3\xa4 listaviikollaan Suomen virallisen singlelistan 10:nneksi, joka on my\xc3\xb6s sen ainut listasijoitus kyseisell\xc3\xa4 listalla. Radiosoittoa mittaavalla radiolistalla \xe2\x80\x9dMaailma on rikki\xe2\x80\x9d nousi suoraan 23. soitetuimmaksi kappaleeksi, mutta putosi sadan soitetuimman joukosta toisen viikon j\xc3\xa4lkeen. Viikolla 8/2019 kappale nousi j\xc3\xa4lleen listan sijalle 88, jonka j\xc3\xa4lkeen se jatkoi nousuaan parhaimmillaan sijalle 20 (14/2019). Albumilla kappaleen kesto on 5 minuuttia ja 14 sekuntia, mutta radiosoittoa varten kappaleesta on tehty niin kutsuttu \xe2\x80\x9dradio edit\xe2\x80\x9d, jonka kesto on 4 minuuttia ja 27 sekuntia._NEWLINE_Toinen single \xe2\x80\x9dKolera-allas\xe2\x80\x9d julkaistiin 20. maaliskuuta 2019.\n_START_SECTION_\nArvostelut\n_START_PARAGRAPH_\nAlbumin tyyli\xc3\xa4 on kauttaaltaan verrattu 1970-lukumaiseksi. Genrein\xc3\xa4 sit\xc3\xa4 on kuvailtu progeksi, \xe2\x80\x9dsuomiloverockiksi\xe2\x80\x9d, \xe2\x80\x9dhippirockiksi\xe2\x80\x9d sek\xc3\xa4 paikoin jopa iskelm\xc3\xa4lliseksi (\xe2\x80\x9dKolera-allas\xe2\x80\x9d)._NEWLINE_Arvosteluissa on kehuttu tuottaja Matti Mikkolan luomaa \xc3\xa4\xc3\xa4nimaailmaa ja h\xc3\xa4nen tekemi\xc3\xa4\xc3\xa4n sovituksia. Sovituksia on kuvailtu paikoin jopa paremmiksi kuin itse s\xc3\xa4vellyksi\xc3\xa4. Mikkolan luomat yksityiskohdat pit\xc3\xa4v\xc3\xa4t albumikokonaisuuden mielenkiintoisena. Helsingin Sanomien arviossa albumia kuvailtiin \xe2\x80\x9dulkokuoreltaan komeaksi, jolla on yksi loistava biisi, muutama hyv\xc3\xa4 ja pari helpommin unohtuvaa.\xe2\x80\x9d Samoilla linjoilla oli Rumba-lehti, jonka mukaan ensimm\xc3\xa4isen\xc3\xa4 singlen\xc3\xa4 julkaistua \xe2\x80\x9dMaailma on rikki\xe2\x80\x9d -kappaletta lukuun ottamatta muut kappaleet eiv\xc3\xa4t ole samalla tasolla. Arviossa kuitenkin kehuttiin, ett\xc3\xa4 albumilla on \xe2\x80\x9dpoikkeuksellisen hienosti soitettua musiikkia\xe2\x80\x9d._NEWLINE_Rumban arviossa albumin parhaiksi kappaleiksi nostettiin \xe2\x80\x9dLasitytt\xc3\xb6\xe2\x80\x9d ja \xe2\x80\x9dLintu joka lensi ikkunaan\xe2\x80\x9d -kappaleet.'